**การรับฟังความคิดเห็นเพื่อใช้ประกอบการประเมินผลสัมฤทธิ์**

**ของพระราชบัญญัติควบคุมการขายทอดตลาดและค้าของเก่า พุทธศักราช 2474**

**( กลุ่มเป้าหมาย : หน่วยงานของรัฐ / เจ้าหน้าที่ของรัฐ )**

มาตรา 77 ของรัฐธรรมนูญแห่งราชอาณาจักรไทย กำหนดให้รัฐจัดให้มีการประเมินผลสัมฤทธิ์ของกฎหมายทุกรอบระยะเวลาที่กำหนด เพื่อให้มีการตรวจสอบ ทบทวนและพัฒนากฎหมายให้มีความเหมาะสม เป็นธรรม ไม่เป็นภาระแก่ประชาชนเกินสมควร และสอดคล้องกับบริบทของสังคมที่เปลี่ยนแปลงไป ดังนั้น กรมการปกครองจึงได้จัดทำแบบรับฟังความคิดเห็น เพื่อประกอบการประเมินผลสัมฤทธิ์ของกฎหมายฉบับนี้ขึ้น   
 **1. วัตถุประสงค์ของการมีกฎหมาย**  
 พระราชบัญญัติควบคุมการขายทอดตลาดและค้าของเก่า พุทธศักราช 2474 เป็นกฎหมายที่มีวัตถุประสงค์เพื่อการรักษาความสงบเรียบร้อยของสังคม ในด้านการป้องกันและควบคุมการขายและรับซื้อสินค้าที่ได้มาจากการกระทำความผิด หรือการเป็นแหล่งฟอกเงิน เพื่อไม่ให้ผู้ประกอบการบางรายใช้ช่องทางในการประกอบกิจการขายทอดตลาดและค้าของเก่าก่อให้เกิดความเสียหายกับประชาชนหรือสังคมส่วนรวม   
 **2. มาตรการสำคัญของกฎหมายที่กำหนดขึ้นเพื่อแก้ไขปัญหา**  
 พระราชบัญญัติควบคุมการขายทอดตลาดและค้าของเก่า พุทธศักราช 2474 กำหนดให้ผู้ประสงค์จะประกอบอาชีพขายทอดตลาดและค้าของเก่าต้องได้รับอนุญาตจากเจ้าพนักงานผู้ออกใบอนุญาตเสียก่อน โดยต้องมีการตรวจสอบประวัติของผู้ขอรับใบอนุญาตและตรวจสอบความเหมาะสมของสถานที่ทำการค้าและสถานที่เก็บทรัพย์สิน เจ้าพนักงานผู้ออกใบอนุญาตจึงจะอนุญาตให้ได้ ซึ่งเมื่อได้รับอนุญาตให้ประกอบอาชีพขายทอดตลาดและค้าของเก่าแล้ว ผู้ได้รับใบอนุญาตยังมีหน้าที่ตามที่กฎหมายกำหนดให้ต้องปฏิบัติ เช่น ต้องมีสมุดบัญชีสำหรับการค้าและจดรายการทรัพย์ที่ซื้อขายลงไว้ทุกรายการ หรือการแจ้งแก่เจ้าหน้าที่ตำรวจหรือนายตรวจ เมื่อมีเหตุอันควรสงสัยว่าทรัพย์ที่มีผู้มาเสนอหรือโอนให้ตนนั้นเป็นทรัพย์ที่ได้มาโดยทางทุจริต เป็นต้น  
 **3. ประโยชน์ที่คาดว่าประชาชนจะได้รับจากการมีกฎหมาย**  
 3.1 ช่วยป้องกันปัญหาอาชญากรรมที่เกี่ยวกับทรัพย์  
 3.2 ช่วยให้พนักงานฝ่ายปกครองหรือตำรวจติดตามหรือสืบหาทรัพย์ที่ถูกลักขโมยได้ง่ายขึ้น  
 3.3 เพื่อคุ้มครองผู้บริโภคจากการซื้อขายทรัพย์ที่ได้มาจากการกระทำความผิด  
 3.4 ช่วยสร้างความน่าเชื่อถือให้กับผู้ประกอบการที่ได้รับใบอนุญาต  
 3.5 ช่วยคุ้มครองสุขอนามัยของประชาชนและสิ่งแวดล้อมจากกิจการค้าของเก่าบางประเภท  
 4. ปัญหาและอุปสรรคในการบังคับใช้กฎหมาย สถิติการออกใบอนุญาต

-2-

เนื่องจากพระราชบัญญัติควบคุมการขายทอดตลาดและค้าของเก่า พุทธศักราช 2474 เป็นกฎหมายที่ใช้บังคับมาเป็นเวลานาน โดยได้มีการแก้ไขเพิ่มเติมครั้งล่าสุดเมื่อ พ.ศ. 2535 ทำให้มีบทบัญญัติบางประการไม่สอดคล้องกับสภาพการณ์ในปัจจุบัน และเป็นภาระอุปสรรคในการประกอบอาชีพของประชาชนเกินสมควร เช่น การไม่มีบทบัญญัติกำหนดว่าลักษณะหรือพฤติการณ์ใด ถือเป็นการประกอบอาชีพค้าของเก่าที่จะต้องขอรับใบอนุญาต ทำให้การตีความบังคับใช้กฎหมายของเจ้าหน้าที่ขาดความชัดเจน หรือการขาดบทบัญญัติที่ครอบคลุมไปถึงผู้ประกอบอาชีพค้าของเก่าผ่านทางสื่ออิเล็กทรอนิกส์ ทำให้การบังคับใช้กฎหมายเกิดความลักลั่น หรือการกำหนดให้ใบอนุญาตค้าของเก่ามีอายุ 1 ปี โดยให้ใช้ได้เพียงวันที่ 31 ธันวาคมของทุกปี มีระยะที่สั้นเกินไป เป็นการสร้างภาระให้แก่ผู้ประกอบอาชีพในการต้องขอต่ออายุใบอนุญาตทุกปี เป็นต้น   
 กรมการปกครองมีสถิติการออกใบอนุญาตการขายทอดตลาดและค้าของเก่า ตั้งแต่ปี 2561-2563 ดังนี้  
 1) สถิติการออกใบอนุญาต ปี 2561 : ใบอนุญาตการขายทอดตลาด จำนวน 78 ฉบับ ใบอนุญาตการค้าของเก่า จำนวน 34,442 ฉบับ  
 2) สถิติการออกใบอนุญาต ปี 2562 : ใบอนุญาตการขายทอดตลาด จำนวน 89 ฉบับ ใบอนุญาตการค้าของเก่า จำนวน 34,873 ฉบับ  
 3) สถิติการออกใบอนุญาต ปี 2563 : ใบอนุญาตการขายทอดตลาด จำนวน 94 ฉบับ ใบอนุญาตการค้าของเก่า จำนวน 33,723 ฉบับ

คลิกที่นี่เพื่อแสดงความคิดเห็น

<https://docs.google.com/forms/d/e/1FAIpQLScWIGSE8290t-Y6f2QWDH90UdDkUKezbWJH5oo846wXafWMkQ/viewform>